C 465/142
LT
Europos Sąjungos oficialusis leidinys
2022 12 6
2022 m. gegužės 5 d., ketvirtadienis
AG.
kadangi dėl ES ir jos bendros saugumo ir gynybos politikos misijų buvo vykdomos dezinformacijos kampanijos ir joms skubiai reikia suteikti veiksmingos strateginės komunikacijos priemones; kadangi skleidžiant dezinformaciją Prancūzijos kariuomenė buvo melagingai apkaltinta masinėmis žudynėmis Malio Gosio rajone, nors iš įrodymų matyti, kad už grubiai sukaltą ir klaidinantį faktų sufabrikavimą yra atsakingi maliečiai ir užsieniečiai, įtariami priklausantys „Vagnerio grupei“;
AH.
kadangi dėl daugybės Malio pereinamojo laikotarpio valdžios institucijų kliūčių tarptautiniai subjektai padarė išvadą, kad nebėra sąlygų tęsti karinį dalyvavimą Malyje;
AI.
kadangi savo Afrikos partnerių prašymu Europos ir tarptautiniai subjektai susitarė tęsti bendrus kovos su terorizmu veiksmus Sahelio regione, be kita ko, Nigeryje ir Gvinėjos įlankoje, ir pradėjo su jais politines ir karines konsultacijas, siekdami iki 2022 m. birželio mėn. nustatyti šių bendrų veiksmų sąlygas;
AJ.
kadangi padėtis Sahelyje yra glaudžiai susijusi su padėtimi Gvinėjos įlankoje; kadangi piratavimas ir toliau kelia grėsmę saugumui Gvinėjos įlankoje; kadangi Taryba dvejiems metams pratęsė koordinuoto jūrinio buvimo Gvinėjos įlankoje įgyvendinimą;
1. griežtai smerkia smurtą ir žūtis Vakarų Afrikoje ir Sahelio regione, įskaitant pažeidimus, padarytus vykdant karines operacijas, ir reiškia susirūpinimą dėl padidėjusio nestabilumo Sahelyje, kuris kenkia atitinkamų šalių saugumui ir stabilumui ir turi didelių pasekmių regione ir tarptautiniu mastu; reiškia solidarumą su visų teroristinių išpuolių aukų šeimomis visame regione ir užuojautą joms; pakartoja, kad tvirtai remia Vakarų Afrikos ir Sahelio regiono gyventojus ir jų siekius užtikrinti taiką, žmogaus teises, saugumą, stabilumą, ekonominį vystymąsi ir socialinę bei demokratinę pažangą; reiškia pagarbą didelėms vietos ir tarptautinių subjektų pastangoms skatinti taiką ir pažangą visame regione; pripažįsta, kad saugumo padėtis Sahelyje tebėra didžiulė problema ir kad daugelis civilių kenčia dėl saugumo trūkumo ir tapo teroristinių išpuolių aukomis;
2. pabrėžia, kad norint visapusiškai spręsti problemas, su kuriomis susiduria Vakarų Afrika ir Sahelio regionas, reikia koordinuoti saugumo, klimato, vystymosi ir prekybos politiką;
3. reiškia didelį susirūpinimą dėl demokratijos padėties ir neseniai įvykdyto perversmo Sahelio regione; ragina visus perversmo vadovus nustatyti aiškias politinių pereinamųjų laikotarpių trukmės ribas, užtikrinti greitą konstitucinės tvarkos, teisinės valstybės ir civilinių vyriausybių atkūrimą ir palengvinti skaidrių ir įtraukių rinkimų organizavimą;
4. tvirtai pakartoja savo poziciją, kad bet kokiam ilgalaikiam saugumo ir politiniam bendradarbiavimui su ES subjektais reikės realistiškų demokratijos atkūrimo tvarkaraščių, įskaitant aiškias ir išmatuojamas tarpines reikšmes; primena, kad nesant tokių realistiškų tvarkaraščių kils abejonių dėl bet kokio būsimo bendradarbiavimo su ES subjektais;
5. pažymi, kad perversmai kenkia pastangoms stiprinti teisinės valstybės principą ir įtvirtinti vyriausybės veiksmų demokratinį teisėtumą; primena, kad tikros demokratinės permainos ir reformos turi būti vykdomos piliečių iniciatyva ir sudaryti sąlygas visapusiškai ir aktyviai dalyvauti pilietinės visuomenės organizacijoms, moterims, jaunimui ir opozicinėms partijoms; primygtinai ragina Vakarų Afrikos ir Sahelio regiono valdžios institucijas gerbti ir saugoti žiniasklaidos laisvę ir susirinkimų, asociacijų bei saviraiškos laisvę;
6. pabrėžia, kad visame regione reikalingi tikri nacionaliniai dialogai, kuriuose dalyvautų visi pilietinės visuomenės sektoriai, siekiant apibrėžti aiškią ateities demokratijos viziją, įskaitant konkrečius tikslus, dėl kurių bendrai susitartų ir kuriems pritartų įvairūs nekariniai ir nevalstybiniai subjektai; ragina tarptautinę bendruomenę padėti palengvinti tokį dialogą pasisiūlant tarpininkauti;
7. pabrėžia, kad vienybė yra geriausias būdas įveikti daugybę sunkumų, su kuriais susiduria regionas; todėl remia AS paskelbtus veiksmus ir veiksmus, kurių ECOWAS ėmėsi demokratijos ir teisinės valstybės principo apsaugos srityje;